b'\n_START_ARTICLE_\nSutelktinis finansavimas\n_START_PARAGRAPH_\nSutelktinis finansavimas, arba minios finansavimas (angl. crowdfunding; nuo 2015 m. VLKK si\xc5\xablymu terminas minios finansavimas nebeteiktinas)\xc2\xa0\xe2\x80\x93 l\xc4\x97\xc5\xa1\xc5\xb3 rinkimo modelis, kuomet jas skiria daug pavieni\xc5\xb3 \xc5\xbemoni\xc5\xb3. Skai\xc4\x8diuojama, kad 2015\xc2\xa0m. tokiu b\xc5\xabdu buvo sukaupta apie 34 milijardai JAV doleri\xc5\xb3 visame pasaulyje._NEWLINE_Pagrindinis sutelktinio finansavimo modelis yra pinig\xc5\xb3 pervedimas internetu naudojantis tam tikra platforma. \xc5\xa0iuolaikinio sutelktinio finansavimo model\xc4\xaf sudaro trys objektai: id\xc4\x97jos autorius, kuris siekia finansavimo, asmenys ar grup\xc4\x97s, kurios palaiko \xc5\xa1i\xc4\x85 id\xc4\x97j\xc4\x85 ir persiun\xc4\x8dia pinigus, ir platforma, kuria l\xc4\x97\xc5\xa1os pasiekia autori\xc5\xb3._NEWLINE_Sutelktinio finansavimo modeliu \xc4\xafprastai l\xc4\x97\xc5\xa1os skiriamos \xc4\xafvairiems meniniams, k\xc5\xabrybiniams projektams, verslams tarp j\xc5\xb3 ir\xc2\xa0socialiniams. Pavyzd\xc5\xbeiui, nuosavyb\xc4\x97s sutelktinis finansavimas (angl. equity crowdfunding) leid\xc5\xbeia finansuoti naujai \xc4\xafsteigtas ar neseniai versl\xc4\x85 prad\xc4\x97jusias \xc4\xafmones, \xc4\xafsigyjant pastar\xc5\xb3j\xc5\xb3 \xc4\xafmoni\xc5\xb3 akcijas ar obligacijas. Tai i\xc5\xa1 dalies atstoja rizikos kapital\xc4\x85._NEWLINE_2012\xc2\xa0m. visame pasaulyje veik\xc4\x97 apie 450 sutelktinio finansavimo platform\xc5\xb3. I\xc5\xa1 j\xc5\xb3 populiariausios yra \xe2\x80\x9eKickstarter\xe2\x80\x9c, \xe2\x80\x9eIndiegogo\xe2\x80\x9c. Kai kurios platformos leid\xc5\xbeia skirti vienetin\xc4\x99 sum\xc4\x85, kitos leid\xc5\xbeia mok\xc4\x97ti reguliariai (kas m\xc4\x97nes\xc4\xaf). \xe2\x80\x9ePatreon\xe2\x80\x9c platforma skirta tiems, kurie nori gauti pajam\xc5\xb3 kas m\xc4\x97nes\xc4\xaf i\xc5\xa1 k\xc5\xabrybinio darbo. \xe2\x80\x9eKickstarter\xe2\x80\x9c, kuri buvo \xc5\xbeinoma kaip vienetini\xc5\xb3 perleidim\xc5\xb3 u\xc5\xbe k\xc5\xabrybin\xc4\xaf projekt\xc4\x85 platforma, dabar konkuruoja ir su \xe2\x80\x9ePatreon\xe2\x80\x9c platforma. 2017\xc2\xa0m. prik\xc4\x97l\xc4\x97 \xe2\x80\x9eDrip\xe2\x80\x9c platform\xc4\x85 naujam gyvenimui, nebeveikusi\xc4\x85 nuo 2012\xc2\xa0m.'